TITLE พุ่งแรง5 % ทุบสถิตินิวไฮต่อเนื่อง! คาดเก็งฯแผนธุรกิจเด่น-ปักธงปีนี้รายได้โตเกิน100%
TITLE พุ่งแรง 5 % ทุบสถิตินิวไฮต่อเนื่อง! คาดเก็งฯแผนธุรกิจเด่น-ปักธงปีนี้รายได้โตเกิน100% โดย ณ เวลา 15.20 น. ราคาอยู่ที่ระดับ 7.95 บาท บวก 0.35 บาท หรือ 4.61% ด้วยมูลค่าซื้อขาย 13.93 ล้านบาท
31 ส.ค. 2561

ผู้สื่อข่าวรายงานว่า บริษัท ร่มโพธิ์ พร็อพเพอร์ตี้ จำกัด (มหาชน) หรือ TITLE ณ เวลา 15.20 น. อยู่ที่ระดับ 7.95 บาท บวก 0.35 บาท หรือ 4.61% ด้วยมูลค่าซื้อขาย 13.93 ล้านบาท ราคาหุ้นทำนิวไฮตั้งแต่เข้าตลาดเมื่อวันที่ 2 พ.ย. 2560

ก่อนหน้านี้ นายศศิพงษ์ ปิ่นแก้ว ประธานเจ้าหน้าที่บริหารร่วมของ TITLE เปิดเผยว่า แนวโน้มผลประกอบการในปี 2561 คาดจะมีรายได้อยู่ที่ระดับ 600 ล้านบาท เติบโตไม่ต่ำกว่า 100% จากปี 2560 ที่มีรายได้อยู่ที่ 301 ล้านบาท เนื่องจากมียอดขายรอโอน (Backlog) และยอดรอการขายรวมกันที่ระดับ 1,800 ล้านบาท ซึ่งจะทยอยรับรู้รายได้ในปี 2561-2562 และประเมินปี 2562 จะมีรายได้อยู่ที่ 900 ล้านบาท
ทั้งนี้ ในปี 2561 บริษัทตั้งเป้ารักษาอัตรากำไรขั้นต้น (Gross Profit Margin) ไม่ต่ำกว่า 40% และรักษาอัตรากำไรสุทธิ (Net Profit Margin) ไม่ต่ำกว่า 20% ประกอบกับบริษัทยังมีแผนเปิดโครงการใหม่ 2 โครงการ ในช่วงไตรมาส 4/2561 และช่วงไตรมาส 1/2562 มูลค่ารวมประมาณ  2,500-3,000 ล้านบาท บนทำเลหาดราไวย์ และหาดในยาง จังหวัดภูเก็ต เพื่อรองรับรายได้ในปี 2563-2565 และสร้างผลประกอบการให้เติบโตอย่างมั่นคง
 
 